ΓΡΑΠΤΗ ΕΡΩΤΗΣΗ P-3208/98

υποβολή: Arlindo Cunha (PPE) προς την Επιτροπή

(16 Οκτωβρίου 1998)

Θέμα: ΣΕΒ - Πορτογαλία

Κατά τη συνεδρίασή της στις 7 Οκτωβρίου 1998, η Επιτροπή ανακοίνωσε ένα σχέδιο για την καταπολέμηση της (Σπογγώδους Εγκεφαλοπάθειας των Βοοειδών) ΣΕΒ στην Πορτογαλία. Στην Πορτογαλία επικρατεί η άποψη ότι η αντίδραση της Επιτροπής είναι δυσανάλογη και λέγεται πως η Ισπανία, η οποία αποφάσισε να κηρύξει εμπάργκο στις πορτογαλικές εισαγωγές βοείους κρέατος, αντιτίθεται στην αποστολή μιας επιτροπής κοινοτικών εμπειρογνωμόνων στο έδαφός της.

Θα μπορούσε άραγε να αναφέρει και να τεκμηριώσει η Επιτροπή:

1. κατά πόσον η κατάσταση που διαπίστωσε στην Πορτογαλία η τελευταία αποστολή εμπειρογνωμόνων είναι περισσότερο ή λιγότερο σοβαρή εκείνης που διαπιστώθηκε από την αποστολή του παρελθόντος Μαΐου;

2. Έχοντας υπόψη τη γεωγραφική θέση της Ισπανίας, καθώς και ορισμένα από τα συστήματα που εφαρμόζει στον τομέα της παραγωγής γάλακτος και κρέατος, πόσες αποστολές πραγματοποίησε πρόσφατα η Επιτροπή στην Ισπανία και ποιά υπήρξαν τα πορίσματά τους;

Απάντηση της κυρίας Bonino εξ ονόματος της Επιτροπής

(5 Νοεμβρίου 1998)

Από την επίσκεψη μας το Μάιο και μετά η κατάσταση της σπογγώδους εγκεφαλοπάθειας των βοοειδών(BSE) στην Πορτογαλία επιδεινώθηκε. Το 1998 κοινοποιήθηκαν στην Επιτροπή 30 επιβεβαιωμένα περιστατικά της σπογγώδους εγκεφαλοπάθειας των βοοειδών. Το 1998, 17 επιβεβαιωμένα περιστατικά της σπογγώδους εγκεφαλοπάθειας των βοοειδών κοινοποιήθηκαν κατά τους μήνες Ιανουάριο έως Απρίλιο, και άλλα 49 επιβεβαιωμένα περιστατικά σπογγώδους εγκεφαλοπάθειας των βοοειδών κοινοποιήθηκαν μέχρι τις 16 Οκτωβρίου 1998. Στις 2 Οκτωβρίου 1998, την τελευταία ημέρα της επίσκεψης ελέγχου στην Πορτογαλία, 28 εγκέφαλοι αναμένονταν να υποβληθούν σε εργαστηριακή εξέταση. Οι εξετάσεις για τους 10 από αυτούς τους εγκεφάλους περατώθηκαν, ενώ, τουλάχιστον 18 εγκέφαλοι αναμένεται ακόμη να υποβληθούν σε εργαστηριακές εξετάσεις.

Μέχρι σήμερα πραγματοποιήθηκαν τρεις επισκέψεις σχετικά με την σπογγώδη εγκεφαλοπάθεια των βοοειδών στην Ισπανία. Μία πραγματοποιήθηκε κατά το τέλος του 1996, και αφορούσε τα γενικά προστατευτικά μέτρα για την σπογγώδη εγκεφαλοπάθεια των βοοειδών, μία το φθινόπωρο του 1997 ως συνέχεια της προγενέστερης επίσκεψης, ιδίως όσον αφορά τον έλεγχο της σπογγώδους εγκεφαλοπάθειας των βοοειδών και την εφαρμογή της απόφασης της Επιτροπής 96/449/ΕΚ της 18ης Ιουλίου 1996 σχετικά με την έγκριση εναλλακτικών συστημάτων θερμικής επεξεργασίας για την επεξεργασία ζωικών αποβλήτων με σκοπό την αδρανοποίηση των παθογόνων παραγόντων της σπογγώδους εγκεφαλοπάθειας(1) και τέλος, μία επίσκεψη το Σεπτέμβριο του 1998, για την κάλυψη των αποφάσεων της Επιτροπής 96/449/ΕΚ, 97/735/ΕΚ της 21ης Ιουλίου 1997 σχετικά με ορισμένα μέτρα προστασίας όσον αφορά το εμπόριο ορισμένων κατηγοριών ζωικών αποβλήτων θηλαστικών(2) και των αποτελεσμάτων επίβλεψης της BSE. Μία νέα επίσκεψη σχεδιάζεται για το πρώτο ήμισυ του 1999 που αφορά την εφαρμογή της απόφασης της Επιτροπής 98/272/EC της 23ης Απριλίου 1998 για την επιδημιολογική παρακολούθηση των μεταδοτικών σπογγωδών εγκεφαλοπαθειών και για την τροποποίηση της απόφασης 94/474/ΕΚ(3) σχετικά με ορισμένα μέτρα προστασίας που αφορούν τη μεταδοτική σπογγώδη εγκεφαλοπάθεια των βοοειδών (TSEs).

Μετά από τις δύο πρώτες επισκέψεις, προέκυψε γενικά το συμπέρασμα ότι μερικές από αυτές τις αποφάσεις εφαρμόστηκαν με κάποια καθυστέρηση. Η έκθεση της τελευταίας επίσκεψης το Σεπτέμβριο 1998 σχεδιάστηκε και μόλις ολοκληρωθεί θα αποσταλεί στο Κοινοβούλιο και θα δημοσιευθεί στην ιστοσελίδα της Επιτροπής(http://europa.eu.int/comm/dg24/).

(1) ΕΕ L 184 της 24.7.1996.

(2) ΕΕ L 294 της 28.10.1997.

(3) ΕΕ L 122 της 24.4.1998.